b'\n_START_ARTICLE_\nSiegfried Buback\n_START_PARAGRAPH_\nSiegfried Buback (3. tammikuuta 1920 Wilsdruff, Saksa \xe2\x80\x93 7. huhtikuuta 1977 Karlsruhe, Saksan liittotasavalta) oli l\xc3\xa4nsisaksalainen tuomari ja yleinen syytt\xc3\xa4j\xc3\xa4, jonka Baader-Meinhof ryhm\xc3\xa4 surmasi 7. huhtikuuta vuonna 1977 Karlsruhessa. H\xc3\xa4n toimi valtionsyytt\xc3\xa4j\xc3\xa4n\xc3\xa4 (Generalbundesanwalt) vuosina 1974\xe2\x80\x931977._NEWLINE_Bubackin ajaessa t\xc3\xb6ihin kaksi miest\xc3\xa4 ajoi moottoripy\xc3\xb6r\xc3\xa4ll\xc3\xa4 auton viereen ja ampui. Buback ja autonkuljettaja Georg G\xc3\xb6bel sek\xc3\xa4 oikeuden virkamies Georg Wurster kuolivat kadulle Karlsruhessa. Murhaajat katosivat nopeasti paikalta. Kaupungin laidalta l\xc3\xb6ydettiin my\xc3\xb6hemmin Suzuki-merkkinen moottoripy\xc3\xb6r\xc3\xa4. _NEWLINE_Murhan tekij\xc3\xa4ksi ilmoittautui RAF:n ryhm\xc3\xa4 Kommando Ulrike Meinhof. Laukausten ampujasta ei ole tietoa, mutta kolme RAF:n j\xc3\xa4sent\xc3\xa4, Knut Folkerts, Christian Klar ja Brigitte Mohnhaupt, tuomittiin murhaan osallisina elinkautisiin rangaistuksiin. Bubackin murhan taustaryhm\xc3\xa4ss\xc3\xa4 toiminut Verena Becker pid\xc3\xa4tettiin 27. elokuuta 2009, kun kirjeist\xc3\xa4 l\xc3\xb6ytyneiden dna-n\xc3\xa4ytteiden todettiin yhdist\xc3\xa4v\xc3\xa4n h\xc3\xa4net murhan valmisteluun. Becker sai vuonna 1977 elinkautisen tuomion poliisien murhayrityksest\xc3\xa4, mutta h\xc3\xa4net armahdettiin 1989._NEWLINE_Heti Bubackin murhan j\xc3\xa4lkeen L\xc3\xa4nsi-Saksan poliisi julisti yleisen h\xc3\xa4lytyksen koko Liittotasavallassa. Molemmat oikeistopuolueet CDU ja CSU syyttiv\xc3\xa4t ep\xc3\xa4suorasti sosialidemokraattista hallitusta murhasta. Ruotsin poliisi antoi 9. huhtikuuta yleish\xc3\xa4lytyksen, koska kolmen Baader-Meinhofin ryhm\xc3\xa4n j\xc3\xa4senen oletettiin paenneen Ruotsiin._NEWLINE_Tuolloin jo vangitun RAF:n entisen asianajajan, sittemmin aktiivisen j\xc3\xa4senen Siegfried Haagin oletetaan toimineen taustalla. Haas vapautettiin 1987.'